钦定古今图书集成/明伦汇编/官常典/第105卷 > 《中书请议濮安懿王典礼》前人
## 钦定古今图书集成/明伦汇编/官常典/第105卷 > 《中书请议濮安懿王典礼》前人

伏以“出于天性之谓亲，因于人情之谓礼。”虽以义制
事，因时适宜，而亲必主于恩，礼不忘其本，此古今不
易之常道也。伏惟皇帝陛下奋《干》之健，乘《离》之明，膺
天地神灵之休，荷宗庙社稷之重。即位已来，仁施泽
浃，九族既睦，万国交欢。而濮安懿王德盛位隆，宜有
尊礼之重。陛下受先帝命，躬承圣统，顾以大义，后其
私亲，慎之重之，事不轻发。臣等忝备宰弼，实闻国论，
谓当考古约礼，因宜称情，使有以隆恩而广爱，庶几
上以彰孝治，下以厚民风。臣等伏请下有司，议“濮安
懿王及谯国太夫人王氏、襄国太夫人韩氏、仙游县
君任氏合行典礼详处，其当以时施行。”